Diari Oficial de la Generalitat Valenciana


Sumari del DOGV 3479, del 22-04-1999 (1999/3526)

ORDRE de 6 d'abril de 1999, de la Conselleria d'Agricultura, Pesca i Alimentació, per la qual es regula la concessió d'ajudes a actuacions que promouen la integració de la dona en l'àmbit rural.
--------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/04/06/(1)/dof/vci/html**

### Dades del document

Número de DOGV
:   3479

Data del DOGV
:   22-04-1999

Secció del DOGV
:   I. DISPOSICIONS GENERALS

Número del document
:   1999/3526


Data del document
:   06-04-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda econòmica
    * hàbitat rural
    * dona
    * mà d'obra femenina
    * ajuda pública

ORDRE de 6 d'abril de 1999, de la Conselleria d'Agricultura, Pesca i Alimentació, per la qual es regula la concessió d'ajudes a actuacions que promouen la integració de la dona en l'àmbit rural. [1999/M3526]
  
La dona manté un paper actiu en l'àrea rural, aportant el seu treball adés a l'explotació adés com a treballadora assalariada, amb la qual cosa col·labora de manera activa en el sosteniment i la millora de les rendes, participació no sempre reconeguda socialment.
  
A pesar d'això, la participació de les dones en organitzacions agràries de caràcter representatiu o en organitzacions amb finalitats econòmiques és baixa respecte de la participació real en l'activitat agrària, tot i que se'n constata un augment progressiu en els últims anys.
  
El suport institucional a les organitzacions constituïdes per al desenvolupament d'accions que promouen la integració i la igualtat d'oportunitats de les dones o a les constituïdes dins d'organitzacions socioprofessionals que, perseguint objectius més amplis, inclouen aquestes finalitats, es correspon amb la política que sobre això té establida el Govern Valencià, cosa que pot contribuir, pel que fa a l'àmbit agrari, a una millora de la professionalització i vertebració de l'agricultura valenciana, amb participació, en condicions d'igualtat, de tots els qui s'hi integren.
  
Per tot això,
  
ORDENE
  
Article 1
  
La Conselleria d'Agricultura, Pesca i Alimentació, a través de la Direcció General d'Indústria, Cooperativisme, Pesca i Relacions Agràries, concedirà ajudes a les organitzacions de dones que, integrades en organitzacions professionals agràries o que constitueixen associacions amb personalitat jurídica pròpia, en tot cas en l'àmbit de la Comunitat Valenciana, realitzen activitats que, d'acord amb el que s'estableix en aquesta ordre, promoguen la integració i la igualtat d'oportunitats de la dona en l'àmbit rural.
  
Article 2
  
Podran ser objecte d'ajuda les activitats següents:
  
a) Activitats de participació i foment de l'associacionisme
  
Es consideren com a tals la celebració de conferències i xarrades, la realització de jornades i congressos i la concurrència a exposicions i fires, activitats realitzades per la mateixa organització en l'àmbit de la Comunitat Valenciana.
  
Assistència a jornades o actes per representants de les organitzacions sol·licitants, quan se celebren fora de la Comunitat Valenciana.
  
b) Activitats de promoció
  
Realització de cursos, tallers de treball i edició i distribució de material de divulgació.
  
c) Activitats complementàries
  
Les relacionades amb el foment del turisme rural, el medi ambient, l'artesania o la promoció dels productes agroalimentaris propis.
  
Article 3
  
Les sol·licituds es presentaran per mitjà d'una instància adreçada al director general d'Indústria, Cooperativisme, Pesca i Relacions Agràries, al Registre de la Conselleria d'Agricultura, Pesca i Alimentació o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent:
  
Programa de actuació en què s'inclouran les activitats que es proposen, les quals s'hauran d'ajustar a les previstes en l'article 2; en el programa haurà de constar necessàriament per a cada activitat els objectius previstos, el pressupost desglossat en els conceptes que corresponguen i el calendari previst de realització.
  
Acreditació de la representació del sol·licitant, i també la fotocòpia dels estatuts de l'organització.
  
Documents que justifiquen que el beneficiari es troba al corrent en el pagament de les obligacions tributàries i davant la Seguretat Social, com es disposa en l'Ordre de 30 de maig de 1996, de la Conselleria d'Economia i Hisenda.
  
Article 4
  
El termini de presentació de les sol·licituds serà de dos mesos comptadors des de l'1 de gener de cada exercici econòmic, i l'eficàcia i vigència d'aquestes estarà condicionada a l'existència de crèdit i publicació administrativa de l'import global màxim que s'hi destinarà en l'exercici.
  
No obstant això, el termini de presentació per a l'exercici de 1999 serà d'un mes comptador des de l'endemà de la publicació d'aquesta ordre.
  
En cas que les ajudes sol·licitades superen les quantitats establides pressupostàriament, serà criteri per a la concessió d'aquestes el millor compliment de les finalitats que sobre això s'estableixen en l'article 1 d'aquesta ordre.
  
Article 5
  
El conseller d'Agricultura, Pesca i Alimentació resoldrà les sol·licituds que es formulen en el termini de dos mesos comptadors des de l'acabament del termini de presentació de les sol·licituds. De no dictar-se resolució en aquest termini podran entendre's desestimades.
  
La resolució d'aprovació determinarà les accions objecte de subvenció de les incloses en els programes presentats, com també el pressupost màxim subvencionable.
  
Notificada la resolució al beneficiari, aquest quedarà obligat al desenvolupament del pla o programa aprovat en els terminis que s'hi establiran. No obstant això, dins del termini d'execució de l'activitat aprovada podrà sol·licitar-se'n una prórroga del termini sense que puga ser posterior al 30 de novembre.
  
L'incompliment serà motiu de revocació de la subvenció, després de l'audiència prèvia a l'interessat, i el crèdit alliberat passarà a ser disponible i, per tant, podran ser reconsiderades sol·licituds desestimades que, complint-ne els requisits, hagen estat desestimades per falta de crèdit disponible.
  
Article 6
  
S'estableixen les ajudes següents:
  
1. Activitats de participació i foment de l'associacionisme
  
En la celebració de conferències i xarrades, així com en la realització de jornades i congressos, la subvenció podrà ser fins a un màxim del 100% pel que fa al pagament de les despeses corresponents a ponents externs a l'organització, i fins a un màxim del 70% per a la resta de les activitats, sense que es puga superar en el còmput de subvenció concedida per les activitats proposades d'aquest concepte el 80% de les despeses.
  
2. Activitats de promoció
  
La subvenció serà fins a un màxim del 80% del cost quan es tracte de l'edició de material divulgatiu i la distribució d'aquest, i fins a un màxim del 70% per qualsevol altre tipus d'activitat dins d'aquest concepte.
  
3. Activitats complementàries
  
La subvenció serà fins a un màxim del 50% del cost.
  
Article 7
  
Les subvencions es concediran a càrrec del Programa 714.30, d'Indústries i Relacions Agràries, del pressupost de despeses de la Generalitat Valenciana, línia 415/000/99, amb un crèdit de 6.000.000 de pessetes (36.060,73 euros), quantitat consignada per a l'exercici de 1999.
  
Article 8
  
La Conselleria d'Agricultura, Pesca i Alimentació realitzarà les comprovacions i inspeccions que estime oportunes respecte de la correcta aplicació a les seues finalitats de les ajudes concedides, i podrà designar els tècnics que considere perquè efectuen el seguiment de les actuacions.
  
En qualsevol cas, les organitzacions subvencionades hauran de justificar aquesta aplicació per a l'efectivitat del pagament, amb data límit el 30 de novembre del corresponent exercici, pels mitjans següents:
  
Aportació d'una memòria descriptiva de l'activitat duta a terme, acompanyada dels justificants dels pagaments realitzats (factures i justificants de pagament).
  
A l'efecte del que s'estableix en l'article 5, paràgraf tercer, la presentació de justificants es farà dins dels dos mesos següents a la terminació de l'activitat.
  
Per a les ajudes a l'edició de material de divulgació i la distribució d'aquest, s'acreditaran les despeses mitjançant factures i justificants de pagament d'aquestes, acompanyats per l'exemplar divulgatiu, en el qual haurà de constar que s'ha realitzat amb la col·laboració de la Conselleria d'Agricultura, Pesca i Alimentació.
  
DISPOSICIONS FINALS
  
Primera
  
S'autoritza la Direcció General d'Indústria, Cooperativisme, Pesca i Relacions Agràries perquè dicte les resolucions que considere necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 6 d'abril de 1999
  
El conseller d'Agricultura, Pesca i Alimentació,


Còpia Permalink ELI